google/wiki40b huggingface dataset:
Folkekirken

Kirkens funksjoner

Ut over de normale gudstjenestene i kirken på søndager og helligdager er det fire begivenheter som for folkekirkemedlemmer skal markeres i kirken: Dåp, konfirmasjon, bryllup og begravelse.
Folkekirken registrerer fødsel, navneskifte og død i Danmark. Kirken betjener i denne sammenhengen alle dansker, ikke bare medlemmer av kirken. I distriktet Sønderjylland utføres disse oppgavene av kommuneforvaltningen. Dette skyldes at distriktet fortsatt forholder seg til tidligere tysk lovverk. Denne praksisen har eksistert i Sønderjylland/Nordslesvig siden 1873 (disse områdene var tidligere helt eller delvis administrert fra Tyskland).
Den 4. mai 2005 kunngjorde kirkeministeren at det ville bli opprettet et offentlig kontor uavhengig av kirken som kunne foreta deler av Folkekirkens forvaltningsoppgaver. Denne avgjørelsen kom etter kritikk fra ikke-kristne som opplevde det problematisk å skulle henvende seg til kirken for registring av barns fødsler og eventuelt navneskifte.
Ytre Snillfjord IL

Ytre Snillfjord idrettslag (YSIL) ble stiftet i 1947. Laget har per januar 2015 ca 140 medlemmer. Idrettslaget har i hovedsak sine medlemmer fra den delen av Snillfjord kommune som tilhører Ven skolekrets (Vuttudal, Skårild, Selnes, Volden, Ven, Forren og Berdal). Idrettslaget er medlem av Norges friidrettsforbund, Norges Skiforbund og Norges fotballforbund. Idrettslaget tilbyr aktiviteter for ulike aldersgrupper; allidrett for barn 0-13 år, ballaktiviteter for ungdom og voksne, fotballtrening og seriespill for knøtter og miniputter. Det arrangeres karusellrenn på ski, terrengløp og turmarsjer. Idrettslaget er ansvarlig for 10 trimkasser. Blant annet har YSIL utplassert en kasse på toppen av Snillfjords høyeste fjell, Gråurda (891 moh). Disse kassene besøkes jevnlig. Det gis årlige utmerkelser til dem som har flest besøk. 
YSIL er eier av en kunstgressbane (7'er-bane), som ble åpnet i 2012. Den ligger på Ven skoles område og har siden åpningen blitt flittig brukt av ulike aldersgrupper. Ellers benytter YSIL gymsalen på Ven skole til sine innendørsaktiviteter. 
«Knubben Rundt» er et fjelløp i regi av YSIL, som arrangeres årlig den siste søndagen i juli. Løpet ble arrangert for første gang i 1980. Flere kjente løpere har opp gjennom årene deltatt på «Knubben Rundt».
Hirvijärvi

Hirvijärvi er en bygd og en innsjø ved riksväg 98 i Övertorneå kommune i Norrbottens län i Sverige. Den ligger omtrent 25 km fra grensen med Finland og 10 km sør for polsirkelen. Hirvijärvi befinner seg i Övertorneå retningsnummerområde og har Överkalix som poststed. I 1780 ble Isak Hansson skattlagt for nybrottet Hirvijärvi nr. 1. Hovedsakelig har innbyggerne fått sine inntekter fra jord- og skogsbruk. 
Innsjøen ligger 117 meter over havet, og navnet kommer fra ordene hirvi, som betyr «elg», og järvi, som betyr «sjø». Den har et areal på 3,9 km².
New York Cheesecake

New York Cheesecake er en amerikansk ostekake som inneholder mye krem. Kaken stammer, som navnet antyder, fra New York City, og har en mer fyldig og myk konsistens enn de fleste andre ostekaker. De er vanligvis litt mindre enn gjennomsnittet for ostekaker og har gjerne en form for glasur på toppen. Ofte er den utformet som en rund terte, men kan også ha lik fasong som andre ostekaker. Ved enkelte anledninger kan man bruke cottage cheese sammen med sitron for å få en særegen smak.
New York-style cheesecake danner sammen med Italian-style de to mest populære variantene av ostekake i USA. Det finnes mange teorier om hvor kaken kan ha oppstått, og en hevder at Arnold Reuben, en eier av Turf Restaurant i 49th og Broadway i New York City, utviklet oppskriften for New York cheesecake i 1929 efter å ha spist et styke ostepai hos en venn. En annen teori mener at den oppsto på et jødisk konditori i New York, hvor den i etterkant har blitt veldig populær rundt om i hele verden.
Grensetraktaten av 1661

Grensetraktaten av 1661 også kalt Nasselbackatraktaten, inngått mellom Danmark-Norge og Sverige fastla riksgrensen mellom det til Sverige avgitte Båhuslen og Smaalenene i Norge.
Nässlebackatraktaten ble inngått 26. oktober 1661 på gården Neslebakke (Nässlebacka) i Naverstad og er en overenskomst som følge av Roskilde- og Københavnsfreden som definerte grensen mellom Båhuslen, som inntil da var et norsk len og Smaalenene i Norge.
I fredsforhandlingene i Roskilde 1658 var man på dansk-norsk og svensk side enige om grensedragningene med ett unntak: skulle Enningdalen tilhøre Norge eller Sverige? Forhandlingene dro ut og først i oktober tre år senere ble den endelige avtalen undertegnet, i dokumentet slås det fast att Enningdalen forble norsk område.
Sjøgrensen ble beskrevet i ganske knappe ordelag, mens den ca. 25 km lange landegrensen fra Iddefjorden til Hisøya i Kornsjø ble beskrevet ganske detaljert. Noen merking av grensen i terrenget synes aldri å ha blitt gjennomført, det skulle gå 175 år før dette arbeidet ble realisert.
Bomarion

Utseende

Middelsstore, lange og tynne, lyst brunlige trebukker. Antennene er tynne og en del lengre enn kroppen. Pronotum er tønneformet, lengre enn bredt, dekkvingene parallellsidige, vanligvis med gule til hvite flekker eller tverrbånd. Beina er forholdsvis lange og tynne.

Levevis

Larvene lever i død ved, mest av løvtrær.

Utbredelse

Slekten er utbredt i Peru, Brasil og Bolivia.
Trollull fellesmagasin

Trollull fellesmagasin på Mysen i Østfold er et tidligere industrianlegg, som i dag er overtatt av Østfold fylkeskommune. Anlegget brukes av Østfoldmuseene som eksternt gjenstandsmagasin.
Trollull AS ble grunnlagt som en mindre familiebedrift i 1933. Ideen var å produsere tynn ståltråd, så tynn at den kunne sammenliknes med tekstilfibre, og dermed brukes til rengjøring, både i industri og husholdning. Produktet fikk merkenavnet Trollull, og ble et begrep i norsk etterkrigstid, men produksjonen gikk også i stor grad til eksport. På 1970-tallet hadde bedriften ca. 40 ansatte, men den videre økonomiske utviklingen gjorde at eksportmarkedet ble mer og mer lukket for trollulla. I 2003 ble de siste 16 ansatte sagt opp, og produksjonsutstyret ble solgt til utlandet.
I 2004 ble fabrikklokalene i Mysen kjøpt av Østfold fylkeskommune. Man hadde lenge arbeidet for at fylkets lokalmuseer måtte organiseres i en paraplyorganisasjon. En av grunnene til dette var at de forskjellige gjenstandssamlingene led under svært dårlige bevaringsforhold. Den gamle fabrikken ble bygd om til et stort, fullt moderne museumsmagasin på totalt 3200 m², kontorer og tekniske rom inkludert. Av dette er omtrent halvparten rene magasiner med i alt nesten 10 000 meter hyller. Offisiell åpning var 26.september 2012. 
I bygningen er det installert klimaanlegg for konstant temperatur og luftfuktighet, fordelt på ulike soner for gjenstander av ulikt materiale. For å minimere sjansen for skader av mugg, insekter mv., går alle gjenstander med organisk materiale gjennom varmebehandling i et særskilt varmekammer før de innlemmes i magasinet. 
Trollull fellesmagasin er til daglig ikke åpent for publikum. Gjenstandene i magasinene tilhører de enkelte museene.
Zosterius

Utseende

Små til middelsstore (6,5- 13 millimeter), avlange, mørke trebukker med litt matt, grønnlig metallisk glans. Antennene er omtren så lange som kroppen. Pronotum har rundede sider med en liten knekk på midten, og er lengre enn bredt. Dekkvingene er jevnbrede, rundede i spissen, kraftig punkterte med en gulaktig lengdestripe. Beina er slanke med litt klubbeformede lår.

Levevis

Larvene lever i død ved av mange ulike treslag. De voksne billene ser ut til å være aktive både natt og dag.

Utbredelse

Slekten er utbredt i Sør-Afrika, Swaziland og Zimbabwe.
Leif Dunfjeld

Advokat og embetsmann

Leif Arnold Dunfjeld avla embetseksamen ved Universitetet i Oslo i 1972 og praktiserte som advokat fram til slutten av 1980-tallet. I denne perioden representerte han blant annet Norske Reindriftssamers Landsforbund, ulike reinbeitedistrikter og Masi Bygdelag i rettssakene mot staten om gyldigheten av den kongelige resolusjon av 15.6.1979 om utbygging av Alta-vassdraget. Han arbeidet i en periode også som forsker, seksjonsleder og styremedlem for Nordisk Samisk Institutt, og ble på slutten av 1980-tallet også delaktig i etableringen av Rettshjelpkontoret for Indre Finnmark Dunfjeld var leder for rettshjelpkontoret i perioden 1987-1989. Fra midten av 1980-tallet arbeidet Dunfjeld som representant for World Council of Indigenous Peoples med revisjon av ILO-konvensjonen om urfolks rettigheter. Senere arbeidet han også som rådgiver for Nordisk Sameråd og var sentral i forhandlingene i ILO om ILO-konvensjonen om urfolks rettigheter.
 
I 1992 ble Dunfjeld ansatt i daværende Kommunal- og arbeidsdepartementet, hvor han hadde stillinger som byråsjef og seniorrådgiver ved Same- og minoritetspolitisk avdeling. Her ble Dunfjeld sentral i norske myndigheters arbeid med samiske rettigheter og internasjonal urfolkspolitikk og -rettigheter. Spesielt arbeidet Dunfjeld med Samerettsutvalget, Finnmarksloven, Norsk-svensk reinbeitekonvensjon, Nordisk Samekonvensjon og FNs erklæring om urfolks rettigheter. I 2006 ble Dunfjeld ansatt i Sametinget, hvor han i stor grad arbeidet med de samme tema, urfolks rettigheter og internasjonale spørsmål.
Dunfjeld var også første leder av Samisk Juristforening, etablert i 1999. Han var sønn av Lars Dunfjeld, og bror av Maja Dunfjeld.
Ulvåsa

Ulvåsa, ofte stavet Ulfåsa, er en herregård i Motala kommune i det vestlige Östergötland, sør for innsjøen Boren. Man tror at gården stammer fra 1100-tallet, men første gang gården omtales i skriftlige kilder, er på 1300-tallet, da den går under navnet Vlwasum. Ulvåsa har ligget på tre ulike steder opp gjennom tidene. Den første var det stedet som i dag kalles Birgittas udde, det andre der man finner Brittås, og så der det ligger nå.
Plokiophilidae

Utseende

Små (1 – 3 mm) teger. Kroppen er oval og ganske hårete. Føttene kan være 2- eller 3-leddete.

Levevis

Plokiophilidae lever i silekspinn kaget av enten spinnfotinger (underfamilien Embiophilinae) eller edderkopper (underfamilien Plokiophilinae). De artene som er assosiert med spinnfotinger, lever av spinnfotingenes egg, og av døde spinnfotinger, mens de som er assosiert med edderkopper er kleptoparasitter som lever av edderkoppenes bytte som er fanget i nettet. De blir ikke angrepet av edderkoppene, kanskje fordi de er så små.
Svømming under samveldelekene 2010

Svømming under de britiske samveldeleker 2010. Svømming var en av flere sporter under de nittende samveldelekene som ble arrangert i Delhi i India i perioden 3. til 14. oktober 2010. Det var nittende gangen som svømming var med på programmet i Samveldelekene. I lekene i 2010 ble det konkurrert i førtifire øvelser i svømming, tjueto for menn og tjueto for kvinner. Australia ble beste nasjon med tjueto gullmedaljer foran England og Sør-Afrika med sju hver.
Howden

Geografi

Howden ligger ved hovedveien A614, skjønt byen i seg selv har blitt omgått, men den ligger nær motorveiene M62 og M18, nær Goole som ligger på motsatt side av elven Ouse. Byen er knyttet til jernbanenettet med egen stasjon, som ligger i nordlige Howden og er knyttet til byene Leeds, Selby, London og Hull.
Howden er omgitt av hovedsakelig flatt land og en del områder er myrer. Mye av landet som omgir byen er adskilt av mange dreneringsdiker.
Howden ligger innenfor den parlamentariske valgkretsen Haltemprice og Howden.

Historie

En av de eldste nedtegnede delene av Howdens historie er kong Edgar av England ga sin første hustru Æthelflæd herregården Howden Manor i 959. Det var begynnelsen på byens langvarig forbindelse med Englands kongelige hoff. I 1980 ga Vilhelm erobreren, den normanniske kongen av England, byen, inkludert dens kirke (som senere ble en minster, domkirke) til biskopen i Durham, som straks overdro kirken til munkene i Durham, men beholdt herregården for seg selv. Nedtegnelser viser at kirken var først en prestegård, men motstridende nedtegnelser viser også at Hugh, prior (klosterforstander) av Durham, ble gitt en pavelig bulle fra pave Gregor IX for tilegnelse av kirken og opprettholdelse av 16 munker. Howdens kongelige tilknytning fortsatte da prins Johan i 1191 tilbrakte jula i byen. Ni år senere ga Johan, nå konge av England, ga Howden retten til å holde et årlig marked.
I 1228 begynte arbeidet med den nåværende kirken i Howden, men den ble først ferdig på 1400-tallet da kapittelhuset og toppet av tårnet ble bygget av biskop Walter de Skirlaw. På 1300- og 1400-tallet ble byen et senter for pilegrimer grunnet John av Howdens påståtte mirakler på siste halvdel av 1200-tallet. Han var for en tid hoffprest for dronning Eleanor av Provence og skrev også en rekke åndelige tekster.
Tidlig på 1800-tallet ble Howden kjent, også i Europa, for sitt hestemarked. Det ble holdt årlig i september. I georgiansk tid ble markedet sitert i The Sporting Magazine i 1807 som «det største marked for hester i kongeriket.» Det er beregnet at opptil 4 000 hester var stilt ut for salg hver eneste dag av markedet og den totale verdien av dette salget var 200 000 pund.
Howdens første jernbanestasjon ble åpnet i 1840 og en andre til jernbanen Hull and Barnsley Railway ble åpnet i 1885 og varte til 1955.
I den siste halvdelen av 1900-tallet hadde byen fått to banker og en Co-op, byens største matbutikk, noe som ga folket i Howden en mer bekvem infrastruktur.
Platygeniops

Utseende

Middelsstore, litt flate, rødbrune til svarte gullbasser.

Levevis

Ingenting synes å være kjent om biologien til disse sjeldne billene.

Utbredelse

Artene lever i Sørøst-Asia (Thailand, Burma, Malaya, Borneo), men det er bare kjent en håndfull eksemplarer av dem.
Natassia Malthe

Tidlig liv

Natassia Malthe er den yngste av to døtre, hennes norske far, Harald Malthe, er en lærer og hennes malaysiske mor er en pensjonert sykepleier. Hun vokste opp blant annet i Drøbak. Hun er i noen filmer kreditert som Natasha Malthe eller Lina Teal.
Malthe gikk på danseskoler i Skottland, Norge og Canada, hos the Royal Winnipeg Ballet, the Goh Ballet Academy, og det Norske Operahus, der hun både danset og sang mens hun avsluttet studiene sine. Rett etterpå flyttet hun til London, for å studere musikalsk teater. Derfra dro hun til USA og fikk sin første skuespillerrolle på fjernsyn.

Skuespillerkarriere

Hun har flere mindre roller, blant annet i TV-seriene Dark Angel og Andromeda, samt flere filmroller. Den hittil største rollen var som Typhoid i superhelt-filmen Elektra der hun spilte mot Jennifer Garner, og gjennomførte en meget omtalt kyssescene med Garner.
I mars 2008 gikk ryktene om en hovedrollen i sin egen TV-serie, som fikk navnet Scarlet etter hennes eget mellomnavn. Miniserien skulle regisseres av David Nutter, som har laget andre fjernsynsserier som Sopranos, Entourage, Nip/Tuck og Smallville. Scarlet skulle etter planen ha premiere i USA rundt begynnelsen av mai 2008, men det hele var bare en gigantisk reklamebløff for elektronikkprodusenten LG, som lanserte en serie flat-TV med navnet Scarlet I 2008 gikk også ryktene om at hun også hadde en rolle i den siste James Bond-filmen Quantum of Solace, noe som andre kilder ikke kunne bekrefte. I midten av august ble det bekreftet at Malthe skal spille i en science-fiction miniserie ved arbeidstittel «Mirabilis» sammen med blant annet Christopher Lloyd.

Modellkarriere

Malthe hadde en kort karriere som topmodell innen reklame på Filippinene, i Hongkong, Singapore og Thailand.
Hun er blant Girls of Maxim, der hun ble rangert som nr 53 i Maxims «100 Sexiest Women» (2003) og nr 74 i Maxim magazine «Hot 100 of 2005» list.
Prins Eugen-medaljen

Prins Eugen-medaljen er en svensk medalje som tildeles av Sveriges konge for fremragende kunstnerlig virke. Medaljen ble innstiftet av kong Gustav V i anledning prins Eugens 80-årsdag 1. august 1945. Tildeling kunngjøres 5. november, på den såkalte Eugendagen, som feires til minne om «kunstnerprinsen».

Kongelige medaljer

Prins Eugen-medaljen er, sammen med Serafimermedaljen, H.M. Kongens medalje, Medaljen Litteris et Artibus og Prins Carl-medaljen, en av de kongelige medaljer, som i Sverige tildeles i hoffprotokoll.

Utforming

Prins Eugen-medaljen er i forgylt sølv og bærer på advers prinsens portrett. Medaljen er i 8. størrelse i det svenske systemet for medaljestørrelser. Den er opphengt i et hvitt bånd med bred gul midtstripe og smale blå kantstriper.

Tildeling

Prins Eugen-medaljen kan tildeles svenske og nordiske kunstnere, arkitekter eller kunsthåndverkere. Medaljen kan årlig tildeles maksimalt tre svensker og en fra hvert av de andre nordiske land.
Bergamo-Alpene

Daler og videre inndeling

I nord danner Bergamo-Alpene en massiv fjellkjede i vest–østlig retning. Det er bare mindre daler som strekker seg innover i Bergamo-Alpene fra Valtellina på denne siden. Derimot er det flere lange daler som strekker seg mot denne hovedkjeden sydfra. De største er Val Brembana og Val Seriana, som er hhv. 40 og 50 km lange. Fjellene mellom disse to dalene, Comosjøen og Val Camonica er betydelig lavere enn hovedkjeden (2512 moh. i Piz Arera), og betegnes også som «Bergamo-Foralpene» (Prealpi Bergamasche)

Geologi

Vanligvis regnes Bergamo-Alpene til Sentral-Alpene. Spesielt de sydlige delene (Bergamo-Foralpene) består imidlertid til store deler av kalkstein. Man kan derfor også se at Bergamo-Alpene omtales som del av De sydlige kalkalper.

Natur, kultur og historie

San Marco-passet (1985 moh.) mellom Val Brembana og Valtellina har siden middelalderen vært en viktig handelsrute fra Venezia via Bergamo til Graubünden og Sydvest-Tyskland.
Duba

Duba (arabisk: ضبا, Ḍubā) er en by i det nordvestlige Saudi-Arabia, med et innbyggertall på cirka 65.000. Byen er vikrigste havneby i landets Tobuk-provins, på kysten til Rødehavet.
Foyers vannkraftverk

Foyers vannkraftverk er en demning med et vannkraftverk i elva Foyers, ved Loch Ness i Skottland. Dette anlegget har en totalt installert effekt på  300 MW, ble påbegynt i 1970 og stod ferdig utbygd i 1974. Dette er et såkalt pumpekraftverk med et øvre og et nedre vannmagasin.
SPI

SPI (Serial Peripheral Interface Bus) er en synkron seriell databuss utviklet av Motorola på slutten av 1980-årene, først og fremst til bruk i innebygde systemer. Den er lisensfri, og har etterhvert blitt industristandard, den brukes for eksempel av Secure Digital minnekort.
SPI arbeider i full dupleks, med en klokkelinje (SCLK, Serial Clock), en data ut linje (MOSI, Master Output, Slave Input) og en data inn linje (MISO, Master Input, Slave Output). For å kunne betjene mer enn en slave finnes det også en valglinje (SS, Slave Select).
Colpochila

Utseende

Middelsstore, lyst brunlige oldenborrer. Undersiden er tett hårete.

Utbredelse

Artene lever i Australia.
Perfluorert oktansyre

Perfluorert oktansyre (PFOA) er et kjemisk stoff som tilhører gruppen perfluorerte organiske forbindelser (PFC).
PFOA har blitt brukt i industrien siden 1950-tallet. På grunn av sine vann- og smussavstøtende egenskaper, er stoffet blant annet brukt i gulvvoks og polish, maling og lakk, slipp belegg i gryter og stekepanner, avfettings- og rengjøringsmidler, impregneringsmidler til tekstiler og lær, og brannslokkingsmidler.
I de senere år har det blitt oppdaget at PFOA finnes som miljøgift i naturen, blant annet i blodet til dyr og mennesker. Stoffet er bioakkumulerende (brytes sakte ned og hoper seg opp i miljøet). Forskningsresultater viser at PFOA er giftig for vannlevende organismer, sannsynligvis er kreftfremkallende og har vist reproduksjonsskadelige effekter på pattedyr. Undersøkelser viser også at det kan være en sammenheng mellom PFOA-nivåer i blod og overvekt, økt kolesterol, ulcerøs kolitt og stoffskiftesykdommer.
I 2013 ble det fastsatt et forbud mot å produsere, importere, eksportere og omsette forbrukerprodukter og tekstiler som inneholder perfluoroktansyre (PFOA) og enkelte salter og estere av PFOA. Forbudet gjelder fra 1. juni 2014, er særnorsk og reguleres i produktforskriften. Forbudet gjelder imidlertid ikke matemballasje, medisinsk utstyr og matkontaktmaterialer som omfattes av annet regelverk.
Søsterstoffet PFOS ble forbudt 1. juli 2007 i alle forbrukerprodukter. Man vet fortsatt lite om helse- og miljøegenskapene ved mange av PFC-ene, og det gjøres et arbeid, både i Norge og i andre land, for å finne ut mer om dette.
Rangipo Desert

Rangipo Desert er et øde, ørken-liknende område på New Zealand. Det ligger i distriktet Ruapehu i regionen Manawatu-Wanganui på vulkanplatået på Nordøya på New Zealand. Mot vest ligger de tre aktive vulkanene Mount Tongariro, Mount Ngauruhoe, og Mount Ruapehu, og mot øst åsrekken Kaimanawa Range.
Rangipo Desert får 1500 – 2500 mm nedbør i året, og har derfor for mye nedbør for å bli regne som en ekte ørken, men ligner en ørken på grunn av det dårlige jordsmonnet, for en stor del vulkansk aske, og uttørkende vinder. Vegetasjonen er sparsom med mest kratt, og her er utspring til mange mindre bekker som seinere renner sammen til større elver, og graver dype, taggete daler gjennom landskapet. Værlaget er strengt og alpint, med innpå 270 frostnetter i året, sammenlignet med mindre enn 30 i kyststrøkene i Hawke's Bay, 80 km mot øst. Kraftige snøfall – sjelden å se andre stader på øya – er også vanlige om vinteren.
Mye av området ligger mer enn 600 moh., og en betydelig del av det over 1000 moh.
På grunn av den uproduktive jorda er området for det meste ubobodd. Bosetningen Waiouru, med en militærleir ligger i sør, og mye av den sørligste delen av ørkenen blir brukt til øvingsføremål. Nord for ørkenen ligger fangeleiren Rangio Prison Farm.
Mange av de største elvene på Nordøya har utspringene sine i dette området, særlig i skråningene under Mount Ruapehu, det høyeste fjellet på Nordøya. Mellom disse er Waikato og Whangaehu River, så vel som større tilførsler til Rangitikei og Whanganui River.
Det går bare en vei gjennom ørkenen, en del av riksveien State Highway 1, kjent som «Ødemarksveien» (Desert Road).
Filmtrilogien Ringenes herre ble spilt inn på New Zealand, og scenene ved den svarte porten i Mordor ble tatt opp i Rangipo Desert i 2000.
Klagerett

Nærmere om vilkårene for å utøve klageretten

Vilkårene for klagerett følger nokså direkte av forvaltningsloven kapittel VI. Forvaltningslovens regler om enkeltvedtak fastslår at klager skal informeres om klageretten, klagefrist, klageinstans, og fremgangsmåte.

Fremgangsmåten ved klage

Klage kan være muntlig eller skriftlig. Elektronisk innsendt klage regnes som skriftlig. Er den muntlig skal den skrives ned av tjenestemannen som mottar den. Rett mottaker er forvaltningsorganet som traff avgjørelsen som påklages ("underinstansen"). Klagen skal være signert (fysisk eller elektronisk), og den skal identifisere hva man klager på og hvilket resultat man ønsker. 
Klagen skal også fremsettes innen en viss frist, vanligvis tre uker regnet fra mottak av avgjørelsen. Klagefristen avbrytes ved at klagen sendes inn.

Hvem er klageinstans

Forvaltningsloven nøyer seg med å gi generelle retningslinjer om klageinstans, hovedregelen er derfor at man kan klageinstansen er "det forvaltningsorgan som er nærmest overordnet det forvaltningsorgan som har truffet vedtaket".
For statsorganer vil dette være enkelt å fastslå, man må se "ett trinn opp" på stigen.
Departementene ligger under Kongen, fylkesmennene og direktoratene ligger under departementene, og så videre. For et direktorat med sin egen ytre etat vil direktoratet være klageinstans i kraft av sitt overordningsforhold. Særlovgivningen på det enkelte område kan fastsette en annen løsning, for eksempel er den uavhengige Utlendingsnemnda klageinstans for Utlendingsdirektoratet
selv om Utlendingsdirektoratet administrativt er underlagt Justisdepartementet.
Et annet eksempel er Arbeids- og velferdsetaten, der Arbeids- og velferdsdirektoratet er gitt stor frihet til selv å avgjøre hvilken instans i etaten som skal være klageinstans.
For kommunen er det fastsatt en særlig instansordning. Her er klageinstans kommunestyret eller den instans kommunestyret bestemmer,
med det fagdepartement som er ansvarlig for loven det treffes vedtak etter som klageinstans hvis kommunestyret selv treffer vedtak. Slik klageordning må lovfestes særskilt fordi kommunen normalt ikke er underordnet staten på generelt grunnlag.